EE-CW ปลื้มคว้าไลเซนส์ปลูก “กัญชง” คาดรับรู้รายได้ก้อนโต Q2/65
EE-CW เผยอย. อนุมัติให้ใบอนุญาตปลูก “กัญชง” เริ่มเพาะปลูกในเฟสแรก 30,000 ต้น คาดรับรู้รายได้ก้อนโตช่วงไตรมาส 2/65
EE-CW เผยอย. อนุมัติให้ใบอนุญาตปลูก “กัญชง” เริ่มเพาะปลูกในเฟสแรก 30,000 ต้น คาดรับรู้รายได้ก้อนโตช่วงไตรมาส 2/65
14 ธ.ค. 2564

นางสาวอุนารินทร์ กิจไพบูลทวี หรือ นางฟ้ากัญชา กรรมการผู้จัดการ บริษัท แคนนาบิซ เวย์ จำกัด หรือ CW เผยว่า บริษัทได้รับใบอนุญาตผลิต (ปลูก) ยาเสพติดให้โทษในประเภท 5 เฉพาะกัญชง อย่างเป็นทางการเรียบร้อยแล้ว ซึ่งเร็วกว่ากำหนดที่คาดการไว้
“เรามุ่งมั่นตั้งใจเตรียมงานทุกด้านอย่างถูกต้อง หน่วยงานที่เกี่ยวข้องกับขั้นตอนขออนุมัติสามารถเข้าตรวจสอบได้อย่างตรงไปตรงมา และพร้อมสำหรับการเริ่มเพาะปลูกในเฟสแรกทันที 30,000 ต้น ใช้ระยะเวลาเพาะปลูกเพียง 2-3 เดือนก็สามารถขายผลผลิตได้เลย โดยเมล็ดพันธุ์กัญชงที่เราใช้เพาะปลูกนั้นส่งตรงมาจากประเทศสหรัฐอเมริกาเป็นสายพันธุ์ที่ทางบริษัทศึกษาและเลือกมาแล้วว่าให้สาร CBD สูง และเราจะใช้เทคโนโลยีการปลูกแบบระบบ “เกษตรอัจฉริยะ” ที่ทางบริษัทศึกษาและพัฒนาร่วมกับมหาวิทยาลัยนเรศวร จุดเด่นคือสามารถควบคุมแสง อากาศ อุณหภูมิ ความชื้น ปุ๋ย น้ำ พร้อมทั้งระบบไล่แมลงแบบครบวงจร ทำให้สามารถปลูกกัญชงและกัญชาได้ตลอดทั้งปี 500,000 ต้น” นางสาวอุนารินทร์ กล่าว
ทั้งนี้ CW มีฟาร์มเพาะปลูกแบบโรงเรือน Green House สำหรับปลูกกัญชงขนาด 9,000 ตร.ม. ใหญ่ที่สุดในภูมิภาคเอเชียตะวันออกเฉียงใต้ และตั้งอยู่บนเนื้อที่กว่า 36 ไร่ ตั้งอยู่ ณ อำเภอวิหารแดง จังหวัดสระบุรี ในอนาคตพื้นที่โครงการจะพัฒนาเป็นศูนย์เรียนรู้ “CBD Agro-Tech Center” และแหล่งท่องเที่ยวเชิงเกษตรกรรมภายใต้การบริหารดูแลของนางฟ้ากัญชาและ CW
ด้าน นายวรศักดิ์ เกรียงโกมล ประธานเจ้าหน้าที่บริหาร บริษัท อีเทอเนิล เอนเนอยี จำกัด (มหาชน) หรือ EE กล่าวว่า “ตามที่ EE ได้เข้าลงทุนในธุรกิจกัญชง ผ่านการเข้าถือหุ้น 80% ใน CW ตามกลยุทธ์ของบริษัทซึ่งเน้นการประกอบธุรกิจกัญชง-กัญชาแบบครบวงจร โดย CW เป็นผู้ประกอบการธุรกิจต้นน้ำที่มีศักยภาพทั้งทางด้านบุคคลากร ไปตลอดจนความพร้อมในทุกๆ ด้านที่จะสามารถต่อยอดไปสู่การดำเนินธุรกิจตั้งแต่กลางน้ำไปจนถึงปลายน้ำได้อย่างไร้ขีดจำกัด เพียงแค่การเริ่มต้นก้าวแรกของ CW ก็ฉายให้เห็นถึงภาพความสำเร็จและความคุ้มค่าต่อการลงทุนซึ่งกำลังจะทยอยเข้าสู่ EE เพราะปัจจุบัน CW มีคำสั่งซื้อผลผลิตจากการเพาะปลูกมารออยู่แล้ว
พร้อมตั้งเป้ารับรู้รายได้ก้อนโตภายในไตรมาส 2/65 และบริษัทฯพร้อมผลักดันสนับสนุนทุกย่างก้าวของ CW ให้เติบโตไปได้อย่างก้าวกระโดด รวมทั้งส่งเสริมให้เป็นที่รู้จักไม่เพียงแต่ในประเทศไทยแต่สู่ระดับสากลด้วย นอกจากการลงทุนใน CW แล้ว EE ยังมีการเตรียมการสำหรับสำหรับโครงการอื่นๆ ที่เกี่ยวของกับธุรกิจนี้ ทางบริษัทกำลังเร่งศึกษาดำเนินการเพื่อให้มั่นใจว่า EE จะได้รับประโยชน์สูงสุด